Kokemäenjoessa kelluu lähes 50 kuutiota kevyttä polttoöljyä Harjavallassa. Määrä vastaa vajaata kahta säiliöautollista.

Öljy on valunut jokeen Pori Energian lämpökeskuksesta, joka sijaitsee rautatieaseman vieressä. Säiliöautosta oli purettu kevyttä polttoöljyä. Auton purkuputki oli yhdistetty inhimillisen virheen takia väärään paikkaan, ja öljy pääsi vuotamaan sadevesiviemärin kautta jokeen.

Öljy kelluu Kokemäenjoessa Harjavallan keskustassa sijaitsevalta sillalta aina Harjavallan voimalaitokselle saakka parin kilometrin matkalla.

Torjuntatyöt ovat parhaillaan käynnissä. Vuoto on aiheuttanut voimakasta hajua ympäristöön.

Iso vuoto

Varsinais-Suomen Ely-keskuksen ympäristöosasto seuraa tilannetta. Ylitarkastaja Kimmo Pakarinen arvioi, että vuoto on poikkeuksellisen suuri.

– Vastaavia vuotoja sattuu enintään muutamia vuodessa, Pakarinen sanoo.

Kevyt polttoöljy haihtuu Pakarisen mukaan vedestä vähitellen mutta se voi liata rantoja.

– Rantojen puhdistustarve pitää selvittää, kun saadaan akuutit torjuntatyöt tehtyä.

Juttua täsmennetty 14:35 vuotopaikan osalta.